31991R3746
L 352/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3746/91 НА КОМИСИЯТА
от 18 декември 1991 година
за изменение за четвърти път на Регламент (ЕИО) № 2159/89 относно определяне на подробни правила за прилагането на специфичните мерки за черупкови плодове и рожкови, предвидени в дял IIа от Регламент (ЕИО) № 1035/72 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), последно изменен с Регламент (ЕИО) № 1623/91 (2), и по-специално член 14ж от него,
като взе предвид Регламент (ЕИО) № 2145/91 на Съвета от 15 юли 1991 г. относно изменение на Регламент (ЕИО) № 790/89 по отношение на максималния размер на помощта за подобряване на качеството и търговията в сектора на черупковите плодове и рожковите (3), и по-специално член 2 от него,
като има предвид, че член 2 от Регламент (ЕИО) № 790/89 на Съвета от 20 март 1989 г. относно определяне на размера на допълнителната фиксирана помощ за учредяването на организации на производители и на максималния размер на помощта за подобряване на качеството и търговията в сектора на черупковите плодове и рожковите (4) предвижда максималния размер на помощта на хектар и за година, която следва да бъде по-висока за мерките по изкореняване, следвано от презасаждане и/или сортова конверсия, отколкото за друг вид работа, както и за максималните суми на помощта за мерки по изкореняване, които следва да бъдат увеличени; като има предвид, че Регламент (ЕИО) № 2159/89 на Комисията от 18 юли 1989 г. относно определяне на подробни правила за прилагането на специфичните мерки за черупкови плодове и рожкови, предвидени в раздел IIа от Регламент (ЕИО) № 1035/72 на Съвета (5), последно изменен с Регламент (ЕИО) № 2286/91 (6), следва да бъде съответно изменен;
като има предвид, че тези нови разпоредби са приложими при известни условия за плановете, одобрени преди датата на влизане в сила на Регламент (ЕИО) № 2145/91, т.е. преди 23 юли 1991 г.; като има предвид, че с оглед на добрата административна практика, заявленията за планове, които следва да бъдат коригирани или преразгледани за тази цел, трябва да бъдат подадени преди определен краен срок;
като има предвид, че новата максимална сума на помощта от 475 ECU на хектар годишно за мерките по изкореняване следва да се предоставя за период от пет години; като има предвид, че, въпреки че този период ще започне да тече от 1 септември 1993 г. за планове, одобрени преди 23 юли 1991 г., следва при всички случаи да се уточни, че максималната площ, която се ползва от тази сума, не може да бъде превишавана по време на целия период на изпълнение на плана;
като има предвид, че предвидените в настоящия регламент мерки са в съответствие със становището на Управителния комитет по плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2159/89 се изменя, както следва:
1.
В член 8 се добавя следният параграф,:
„1а. Заявленията за промени на одобрените преди 23 юли 1991 г. планове за подобряване на качеството и търговията се подават до компетентния орган на държавата-членка най-късно до 31 декември 1992 г.
За същите тези планове петгодишният период за отпускане на помощта, посочена в член 2, параграф 1 от Регламент (ЕИО) № 790/89, започва да тече от 1 септември 1993 г. Въпреки това площта, обхваната от въпросните мерки, извършвани от датата на първоначалното одобряване на плана, не може да надвишава 40 % от общата площ на овощната градина.“
2.
Приложение IV се заменя с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 1991 година.